庚午春觀新進士錫宴瓊林苑因書所見
作者：宋庠
朝代：宋

paragraphs: 秘苑儀星地，羣英得雋年。
飛緌鯨浦右，供帳斗城偏。
表道槐陰直，凌氛柞影圓。
叢楹開玉宇，華組會瓊筵。
湛湛融君渥，渠渠奬士賢。
銀璫尊右席，綠幘佐雙籩。
飾喜優坊伎，均恩醵禮錢。
沼浮澠酒淥，坻聚舜庖羶。
場迥歌聲合，風迴舞節妍。
柳疑添紺幄，鸚解啄鳴弦。
臣藿心傾日，需雲象在天。
綈囊齎睿什，鈿軸照儒篇。
寶思垂霓爛，歡聲抃岳傳。
珍臺紛蹇産，翠氣浩宛延。
池訝陽烏浴，橋疑漢鵲填。
千夫拔河索，三令奪標船。
帳殿滄波匝，鉤梯複道連。
瑶甍軒鳳羽，雲島壓鼇顛。
犧觡馴靈囿，天麰蔽大田。
江頭拔蘭紫，林下摘櫻鮮。
玉藻初盈沼，神芝欲冒廛。
陽溝連禹洫，陰石駭秦鞭。
冰靜恩魚出，園空瑞鵠旋。
繚垣包井落，別渚上風烟。
金埒爭鑣地，珠翳射雉阡。
去輜雷遠陌，歸袂藻平川。
乍集儲胥外，還經馺娑前。
子雲嗟寂寞，無思狀甘泉。